Kampaň za vstup do Európskej únie, nápis v albánčine
Kampaň za bojkot referenda
**Referendum v Macedónsku v roku 2018** bolo referendum o zmene názvu štátu z *Macedónsko* na *Republiku Severné Macedónsko*. Uskutočnilo sa v nedeľu 30. septembra.

Pozadie
-------

Referendum malo byť krokom k ukončeniu sporu medzi Gréckom a Macedónskom, ktorý trval viac než 25 rokov. Gréci nesúhlasili, aby sa susedný štát volal Macedónsko kedže Grécko obsahuje provinciu s rovnakým názvom spájanú s Filipom II. a jeho synom Alexandrom Veľkým. Štát bol do OSN prijatý 8. apríla 1993 pod názvom Bývalá Juhoslovanská republika Macedónsko. V roku 2008 Grécko zablokovalo členstvo Macedónska v NATO. V roku 2010 Grécko navrhlo názov Severné Macedónsko. Vo februári 2018 Macedónsko navrhlo nové názvy štátu: *„Republika Severné Macedónsko, Republika Horné Macedónsko, Republika Vardarské Macedónsko a Republika Macedónsko (Skopje)."* 12. júna 2018 uzavreli Macedónsko a Grécko dohodu na úrovni ministrov zahraničných vecí.

Žiadosť o členstvo v Európskej únii Macedónsko poslalo vo februári 2004, nasledujúci rok sa stalo kandidátskou krajinou.
V auguste 2018 83% macedónskych voličov podporilo vstup do EÚ.

Kampaň
------

Prezident Gjorge Ivanov hlasovanie bojkotoval. Opozičná strana VMRO-DPMNE kampaň síce neviedla, ale svojich voličov usmerňovala voliť poddľa vlastného svedomia a so zmluvou s Gréckom vyjadrovala nesúhlas. Niektorí macedónci referendum vnímali ako nátlak z Grécka, iní ako možnosť pridať sa do západných štruktúr.

Referendum
----------

Voliči v referende odpovedali či *„podporujú vstup do EÚ a NATO akceptovaním dohody medzi Macedónskom a Gréckom."*

Macedónska ústava pre platnosť referenda vyžadovala účasť 50%. Vláda ho považovala za konzultatívne.

Výsledky
--------

Hlasy za podľa okresu
Podľa odhadu sa referenda zúčastnilo 37,9% registrovaných voličov; z nich bolo 94% za.

Výsledky referenda:

| Odpoveď | Hlasy | % |
| --- | --- | --- |
| **Áno** | 609 427 | 94,18% |
| **Nie** | 37 687 | 5,82% |
| **Celkom** | **666,344** | **100** |
| **Účasť** | **37,9%** |

Reakcie a dopady
----------------

Premiér štátu Zoran Zaev referendom označil za *„úspech"*, opozícia za *„jasné zlyhanie"*. Premiér musel po referende ešte získať dvojtretinovú väčšinu zo 120 členov parlamentu. V prípade platného výsledku by poslanci návrh schváliť museli.

Slovenské ministerstvo zahraničných vecí výsledok referenda privítalo. Miroslav Lajčák o zmene mena poznamenal, že *„ide o jednu z najpozitívnejších vecí v tomto regióne za posledné roky"*.

V januári 2019 parlament schválil zmenu ústavy umožňujúcu premenovanie krajiny na Republiku Severné Macedónsko. Proti referendu zároveň protestoval Svetový macedónsky kongres.

Európska únia sa do začatia prístupových rokovaní neponáhľala. 27. marca 2020 sa Severné Macedónsko stalo členom NATO.

Referencie
----------

1. 1 2 3 4 5 6  TASR. V Macedónsku sa začalo referendum o zmene názvu krajiny. *teraz.sk* (Bratislava: TASR), 2018-09-30. Dostupné online [cit. 2020-04-05].
2. 1 2  TASR. Referendum o zmene názvu krajiny v Macedónsku poznačila nízka účasť. *hnonline.sk* (Bratislava: MAFRA Slovakia), 2018-10-01. Dostupné online [cit. 2020-04-05]. ISSN 1336-1996.
3. 1 2 3 4 5 6  KAČMÁR, Rastislav. Zmenili meno, aby sa dostali do EÚ. Únia teraz Severné Macedónsko naťahuje. *dennikn.sk* (Bratislava: N Press), 2019-06-20. Dostupné online [cit. 2020-04-05]. ISSN 1339-844X.
4. ↑  SOBOTOVIČOVÁ, Nina. Macedónci rozhodnú o názve, môžu sa pripraviť o vstup do NATO. *sme.sk* (Bratislava: Petit Press), 2018-09-28. Dostupné online [cit. 2020-04-05]. ISSN 1335-4418.
5. ↑   *North Macedonia (FYROM): Referendum on Changing Country's Name and Constitution* [online]. Washington, DC: Center for Strategic & International Studies, [cit. 2020-04-05]. Dostupné online.
6. 1 2   Slovenské ministerstvo zahraničných vecí víta výsledok nedeľňajšieho referenda v Macedónsku. *dennikn.sk* (Bratislava: N Press), 2018-10-01. Dostupné online [cit. 2020-04-05]. ISSN 1339-844X.
7. ↑  TASR. Macedónci v zahraničí žiadajú o nové referendum o zmene názvu krajiny. *pravda.sk* (Bratislava: Perex), 2019-01-14. Dostupné online [cit. 2020-04-05]. ISSN 1336-197X.
8. ↑   *Vrchol mnohoročného úsilia. NATO sa rozrástla o nového člena* [online]. TA3, 2020-03-27, [cit. 2020-03-28]. Dostupné online. Archivované 2020-03-28 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Referendum v Severnom Macedónsku v roku 2018**

Externé odkazy
--------------

* Správa o Správe Európskej komisie o bývalej Juhoslovanskej republike Macedónsko za rok 2018